
PËR NDALIMIN E PESHKIMIT NË LIQENIN E SHKODRËS 

 Në mbështetje të pikës 4, të nenit 102, të Kushtetutës, pikës 1, të nenit 13, të ligjit nr. 64/2012, datë 31.5.2012, “Për peshkimin”, të ndryshuar,

URDHËROJ:

1. Ndalimin e peshkimit me çfarëdolloj mjeti dhe metode gjuetie, si dhe mbajtjen në bord, tranzitimin në barkë, zbarkimin e qëllimtë të krapit – (Cyprinus carpio) në liqenin e Shkodrës, për periudhën 1.4.2025 deri më 30.4.2025.
2. Ndalimin e peshkimit me çfarëdolloj mjeti dhe metode gjuetie, si dhe mbajtjen në bord, tranzitimin në barkë, zbarkimin e qëllimtë të gjuhcës (cironkës) – Alburnus Albidus Alborella në liqenin e Shkodrës, për periudhën 1.4.2025 deri më 31.7.2025.
3. Për periudhën 1.4.2025 deri më 30.4.2025 lejohet të peshkohet vetëm ngjala me grepa nga subjektet e pajisura me leje peshkimi nga Organizata e Menaxhimit të Peshkimit të liqenit të Shkodrës, siç është parashikuar në Planin e Menaxhimit të Ngjalës.
4. Për periudhën 1.5.2025 deri më 30.6.2025, ndalimin e peshkimit me rrjeta në fashën bregligenore prej 300 m nga bregu.
5. Vendbazimi i varkave të peshkimit do të jetë sipas zonave të përcaktuara nga Organizata e Menaxhimit të Peshkimit të liqenit të Shkodrës.
6. Për periudhën e lejimit të peshkimit të ngjalës, sipas pikës 3 të këtij urdhri, Organizata e Menaxhimit të Peshkimit të liqenit të Shkodrës të ketë monitorim të sasive ditore të peshkuara.
7. Peshku i sekuestruar nga peshkimi i paligjshëm groposet.
8. Për zbatimin e këtij urdhri, të hartohet një Plan i Përbashkët Operativ Veprimi nga Drejtoria e Shërbimeve të Peshkimit dhe Akuakulturës në koordinim me Organizatën e Menaxhimit të Peshkimit të liqenit të Shkodrës.
9. Organizata e Menaxhimit të Peshkimit të liqenit të Shkodrës të marrë të gjitha masat e zhvendosjes së objekteve ku peshqit kanë lëshuar vezët, në rastet e rënies së nivelit të ujit në liqenin e Shkodrës.
10. Organizata e Menaxhimit të Peshkimit të liqenit të Shkodrës, bashkëpunon me strukturat e qeverisjes vendore, Drejtorinë Rajonale të AKU-së Shkodër, Drejtorinë e Policisë së Rendit dhe atë Kufitare në qarkun e Shkodrës dhe Policinë Bashkiake të Shkodrës dhe Malësisë së Madhe.
11. Për zbatimin e këtij urdhri, ngarkohen, Drejtoria e Shërbimeve të Peshkimit dhe Akuakulturës dhe Organizata e Menaxhimit të Peshkimit të liqenit të Shkodrës.
Ky urdhër hyn në fuqi menjëherë dhe botohet në Fletoren Zyrtare.

